Flere bekreftet døde i kamper i Ukraina
Fredag gikk ukrainske styrker inn i Slavjansk, som har vært delvis kontrollert av prorussiske styrker. - Operasjonen går ikke så fort som vi skulle ønske, og kompliseres vesentlig av at terroristene har sine baser i folketette områder, gjemmer seg bak sivile, tar gisler og skyter fra vinduer i boligblokker, sier Ukrainas fungerende president Oleksandr Turtsjynov fredag ettermiddag, ifølge Kyiv Post. Presidenten uttaler at mange er døde, skadet eller arrestert av de ukrainske styrkene som følge av operasjonen. De russiskvennlige separatistene oppga fredag ettermiddag at tre av deres egne og to sivile ble drept i kampene da ukrainske styrker rykket inn mot byen fredag. Det var en talskvinne for opprørerne som informerte om tallene, melder NTB. Ukrainas forsvarsdepartement opplyste tidligere at to av flygere ble drept da opprørerne skjøt ned to helikoptre. Det totale antallet drepte er dermed minst syv. Russland krever FN-møte Nyheten kommer like etter at Russland for kort tid siden krevde et møte i FNs sikkerhetsråd om de ukrainske styrkenes angrep, ifølge kilder i Russlands FN-delegasjon. Russland ønsker å drøfte «den alvorlige opptrappingen av volden i Ukraina», der det fredag var harde kamper mellom ukrainske sikkerhetsstyrker og separatiststyrker. Fredag advarer USAs president igjen Putin: USA og Tyskland er enige om at Russlands Ukraina-politikk skal koste landet, sier president Barack Obama, ifølge NTB. Storoffensiv Ukrainske styrker har i dag iverksatt en omfattende operasjon for å gjenerobre Slavjansk. Samtidig sier Ukrainas fungerende president sent fredag ettermiddag at operasjonen i Slavjansk fortsetter. Han oppfordrer de russiskvennlige styrkene til å legge ned våpnene og løslate gisler. - Offensiven mot terroristene fortsetter, sier Turtsjynov. Motstridende versjoner Det er nå fullstendig motstridende opplysninger om situasjonen i Slavjansk: De såkalte «separatiststyrkene» hevder overfor nyhetsbyrået Interfax at de har kontroll over nesten hele Slavjansk, med unntak av noen gater i forstedene, skriver det svenske nyhetsbyrået TT. Opplysningene er stikk i strid med opplysningene fra den ukrainske sikkerhetstjenesten SBU tidligere fredag om at ukrainske styrker kontrollerer hele Slavjansk. Flere døde To piloter er drept og andre er skadd etter at separatister i Slavjansk skjøt raketter mot ukrainske styrker, ifølge Ukrainske myndigheter. Russiske separatister melder om «flere døde» på deres side, skriver NTB. Vyacheslav Ponomarev, den oppnevnte ordføreren i Slavjansk, sier til russiske medier at to helikoptre er skutt ned og at en pilot er anholdt av separatistene. Han sier videre at ingen ukrainske styrker er observert inne i byen. Putin: Geneve-avtalen død En talsmann for Russlands president, Vladimir Putin, sier at Ukrainas offensiv øst i landet har gitt Genève-avtalen nådestøtet. Genève-avtalen er mellom Ukraina, Russland, EU og USA. Den inneholder en rekke tiltak for å dempe spenningen i Ukraina. Russland uttrykker også bekymring over at de har mistet kontakten med sin utsending Vladimir Lukin, som har blitt sendt til det sør-østlige Ukraina. Åpnet ild Den militære aksjonen ble først meldt av en Reuters-fotograf tidligere i dag så et militært helikopter åpne ild i utkanten av byen i det østlige Ukraina. Senere meldte en reporter at han hadde hørt skuddsalver i byen.
Ukrainas fungerende president sier ukrainske styrkers inntog i Slavjansk har etterlatt mange separatister døde eller skadet. Minst syv personer er drept så langt.